Man (71) sterf ná onderonsie met Uber-bestuurderArgieffoto Die 71-jarige man wat op 9 September tydens ŉ onderonsie, glo oor ŉ parkeerplek by OR Tambo Internasionale Lughawe, wreed aangerand is deur ŉ Uber-bestuurder, het aan sy beserings beswyk. Kol. Katlego Mogale, woordvoerder van die polisie, het dié nuus van Zalman Orlianski se afsterwe aan Maroela Media bevestig Leigh Gunkel-Keuler, woordvoerder van OR Tambo, het gesê die voorval het om 10:12 plaasgevind voor die lughawegebou. Beeldmateriaal van die voorval wys volgens Gunkel-Keuler hoe die bestuurder van ŉ groen sportsnutsvoertuig uitklim en die modderskerm van ŉ goudkleurige voertuig skop. “Die bestuurder van die goudkleurige voertuig klim uit die voertuig, die twee mans begin stry en begin dan aan mekaar slaan. Veiligheidswagte wat die gebied gepatrolleer het, het in minder as ŉ minuut ingegryp.” Die bestuurder van die goudkleurige voertuig het in die aankomsaal van die lughawe ingegaan en teruggekeer met twee mense en hul bagasie. “Terwyl hy besig was om die bagasie in die kattebak te laai kom die bestuurder van die groen sportsnutsvoertuig terug en sit die konfrontasie voort,” het Gunkel-Keuler gesê. Die twee het weer volgens Gunkel-Keuler aan mekaar geslaan en die bestuurder van die sportsnutsvoertuig het op die grond neergeval en die bestuurder van die goudkleurige voertuig het weggery. Die man het ernstige hoofbeserings opgedoen tydens die voorval en is om 10:39 deur paramedici na die hospitaal gehaas. Gunkel-Keuler het gesê die lughawe het die beeldmateriaal van die voorval aan die polisie oorhandig. Mogale het bevestig dat die Uber-bestuurder, wat verlede Donderdag in hegtenis geneem is, Maandag in die Kempton Park-landdroshof verskyn op aanklag van poging tot moord waar hy na verwagting sal aansoek doen om borgtog. “Die klag mag dalk later verander word ná konsultasie met die Nasionale Vervolgingsgesag (NVG),” het Mogale gesê. Samantha Allenberg, Uber-woordvoerder, het aan Maroela Media gesê Uber is verskriklik hartseer oor die nuus van Orlianski se afsterwe. Sy het bygevoeg dat die bestuurder se toegang tot die Uber-App onmiddellik gestaak is toe Uber van die voorval uitvind. “Ons sal aanhou om in kontak te wees met die familie en vir hulle ons ondersteuning bied,” het Allenberg gesê. Allenberg het bygevoeg dat Uber vertrou die regstelsel sal sy verloop neem. “Ons is gereed om die polisie by te staan met enige ekstra inligting wat hul vir hul ondersoek benodig.”